Diari Oficial de la Generalitat Valenciana


Sumari del DOGV 6384, del 26-10-2010 (2010/11925)

DECRET 173/2010, de 22 d'octubre, del Consell, pel qual es modifica l'annex I del Decret 77/2001, de 2 d'abril, del Consell, pel qual es va aprovar el Pla d'Ordenació dels Recursos Naturals de la Serra Calderona.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/10/22/173/dof/vci/html**

### Dades del document

Número de DOGV
:   6384

Data del DOGV
:   26-10-2010

Secció del DOGV
:   I. DISPOSICIONS GENERALS

Número del document
:   2010/11482


Data del document
:   22-10-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Olocau
    * Serra
    * Gátova
    * Gilet
    * Torres Torres
    * Sagunt
    * Marines
    * Segart
    * Estivella
    * Segorbe
    * Nàquera
    * Altura
    * Albalat dels Tarongers
    * programa d'actuació
    * reserva natural
    * legislació

DECRET 173/2010, de 22 d'octubre, del Consell, pel qual es modifica l'annex I del Decret 77/2001, de 2 d'abril, del Consell, pel qual es va aprovar el Pla d'Ordenació dels Recursos Naturals de la Serra Calderona. [2010/11098]  
PREÀMBUL  
El Pla d'Ordenació dels Recursos Naturals (PORN) de la Serra Calderona, aprovat mitjançant el Decret 77/2001, de 2 d'abril, del Consell, regula l'ús i aprofitament d'aquests recursos en el marc d'una estratègia de desenvolupament sostenible. Aquesta estratègia atén dos objectius complementaris: la conservació dels recursos naturals a llarg termini i el foment del desenvolupament econòmic i social mitjançant la gestió racional d'aquests.  
En alguns dels municipis afectats territorialment pel PORN, l'activitat ramadera, en particular l'estabulada, té un pes notable en l'activitat econòmica local. Ara bé, l'experiència obtinguda en la gestió del PORN des de l'entrada en vigor, permet concloure que algunes limitacions de la seua normativa a les dimensions màximes de les instal·lacions ramaderes i a la parcel·la mínima necessària per a la implantació, comprometen seriosament la viabilitat econòmica de l'activitat, sobretot en els municipis amb major percentatge de superfície dins de l'àmbit PORN.   
D'acord amb aquests arguments, l'Ajuntament d'Altura, mitjançant l'acord plenari de 30 de novembre de 2009, va sol·licitar a la Conselleria de Medi Ambient, Aigua, Urbanisme i Habitatge una modificació puntual de la normativa del PORN per a eliminar les limitacions considerades inadequades, tenint en compte que aquest municipi té un 95,6% de la superfície dins de l'àmbit PORN i que aquestes limitacions, abans indicades, impedeixen de fet l'exercici de l'activitat segons els paràmetres exigits a les instal·lacions per la Llei 6/2003, de 4 de març, de la Generalitat, de Ramaderia de la Comunitat Valenciana.  
Una vegada estudiada aquesta proposta, es considera raonable i convenient per a l'adequat desenvolupament econòmic i social no sols d'Altura, sinó també de la resta de municipis del PORN. Escau, per tant, iniciar el procediment de modificació puntual de la normativa del pla que afecta el conjunt de l'àmbit del PORN amb els 14 municipis, tenint en compte que es tracta d'un assumpte d'interés comú.  
En essència, la modificació elimina el límit màxim de superfície edificada que establia el PORN per a les construccions ramaderes (200 m²), considerat molt allunyat de les necessitats reals actuals, com també la superfície mínima de parcel·la (10.000 m²) requerida per a una construcció ramadera, ja que aquesta última és també irreal en una zona extremadament minifundista.   
Ha de tenir-se en compte que la finalitat perseguida pel PORN amb aquestes limitacions, és a dir, impedir la implantació de nuclis ramaders densos en l'àmbit del PORN, queda garantida amb les distàncies mínimes entre instal·lacions i respecte a nuclis de població que estableixen, respectivament, els articles 54 i 53 de la Llei de Ramaderia de la Comunitat Valenciana esmentada. D'altra banda, l'article 20 de la Llei 10/2004, de 9 de desembre, de la Generalitat, del Sòl No Urbanitzable, també regula l'ocupació de sòl per instal·lacions ramaderes, i n'impedeix la concentració excessiva en el sòl no urbanitzable. Així mateix, les instal·lacions ramaderes estan sotmeses al règim d'autoritzacions establit en la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, com també a les disposicions del Decret 127/2006, de 15 de setembre, del Consell, pel qual es desenvolupa aquesta llei, i per a funcionar han d'obtenir la corresponent autorització ambiental integrada o la llicència ambiental, depenent de la capacitat productiva de les instal·lacions.  
La modificació del PORN afecta exclusivament les instal·lacions de ramaderia intensiva (granges). No afecta de cap manera les construccions residencials o dotacionals, que seguiran amb l'actual règim d'ordenació. Tampoc afecta les construccions vinculades a la ramaderia extensiva, ordenades específicament en el PORN.  
La modificació no canvia substancialment els actuals mecanismes de protecció ambiental establits en el PORN. En especial, no s'amplien les actuals zones d'ordenació del PORN aptes en principi per a granges. Òbviament, tampoc no es modifica la prohibició d'instal·lar granges en tot l'àmbit del Parc Natural de la Serra Calderona, establida pel Pla Rector d'Ús i Gestió (PRUG) d'aquest parc, aprovat mitjançant el Decret 46/2006, de 31 de març, del Consell.  
Dels arguments abans indicats se'n dedueix que la modificació pot contribuir a la viabilitat econòmica de les instal·lacions ramaderes i, per tant, és beneficiosa per al manteniment i l'exercici de l'activitat socioeconòmica als municipis del PORN, principalment, en els quals el sector primari té una contribució major a l'economia local.  
Aquest decret ha sigut sotmés a la tramitació prevista en l'article 36 de la Llei 11/1994, de 27 de desembre, de la Generalitat, de Espais Naturals Protegits de la Comunitat Valenciana, i té els informes favorables de la Junta Rectora del Parc Natural de la Serra Calderona i del Consell Assessor i de Participació de Medi Ambient de la Comunitat Valenciana.  
Per tot això, complits els tràmits procedimentals previstos en l'article 43 de la Llei del Consell, a proposta del conseller de Medi Ambient, Aigua, Urbanisme i Habitatge, i amb la deliberació prèvia del Consell, en la reunió celebrada el dia 22 d'octubre de 2010,  
DECRETE  
Article únic. Modificació de l'annex I del Decret 77/2001, de 2 d'abril, del Consell, pel qual es va aprovar el Pla d'Ordenació dels Recursos Naturals de la Serra Calderona  
Es modifiquen els preceptes de l'annex I del Decret 77/2001, de 2 d'abril, del Consell, pel qual es va aprovar el Pla d'Ordenació dels Recursos Naturals de la Serra Calderona que s'indiquen a continuació, els quals queden redactats en la forma ressenyada en l'annex d'aquest decret:  
1. Apartat 3 del article 33.  
2. Apartat 4 del article 51.  
DISPOSICIONS FINALS  
Primera. Desenvolupament  
Es faculta el conseller de Medi Ambient, Aigua, Urbanisme i Habitatge per a dictar totes les disposicions que calguen per al desplegament i l'execució d'aquest decret.  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
València, 22 d'octubre de 2010  
El president de la Generalitat,  
FRANCISCO CAMPS ORTIZ  
El conseller de Medi Ambient, Aigua, Urbanisme i Habitatge,  
JUAN GABRIEL COTINO FERRER  
ANNEX  
Llista completa, en la nova redacció, dels preceptes que es modifiquen de l'annex I del Decret 77/2001, de 2 d'abril, del Consell, pel qual es va aprovar el Pla d'Ordenació dels Recursos Naturals de la Serra Calderona  
1. Nova redacció de l'apartat 3 de l'article 33:  
«3. La superfície mínima de parcel·la per a la construcció de magatzems i instal·lacions destinats a l'explotació agrícola o cinegètica, els quals cal que siguen estrictament indispensables al seu fi, és de 10.000 m² i la superfície de parcel·la ocupada per les construccions i elements arquitectònics no pot ser superior a 200 m², sense perjudici del que disposa l'article 51.4».  
2. Nova redacció de l'apartat 4 de l'article 51:  
«4. La construcció de nova planta de magatzems i instal·lacions destinats a l'explotació agrícola i ramadera s'ha d'atenir a les determinacions següents:  
a) Les edificacions d'ús agrícola únicament es permeten als espais degradats o als camps de cultiu de les zones d'ordenació AG, AA i AU, com també als enclavaments cultivats de les zones RG, PF i PP. La superfície mínima de parcel·la per a aquestes edificacions és de 10.000 m². La superfície màxima de parcel·la que pot ser ocupada per les construccions i els elements arquitectònics no pot excedir l'1% de la superfície de parcel·la i sempre que siga inferior a 200 m², i l'altura màxima és de 7 metres. Excepcionalment, dins de les zones AG, AA i AU, s'hi pot autoritzar la construcció de casetes per a la instal·lació de capçals de reg localitzat a parcel·les amb una superfície mínima de 5.000 m², amb una superfície màxima edificada de 10 m² i una altura màxima de l'edificació de 3 metres.   
b) Les explotacions ramaderes en règim estabulat es permeten a les zones d'ordenació AG i AA, sempre que s'instal·len a zones degradades o en camps de cultiu, com també als enclavaments agrícoles de les zones d'ordenació RG i PF. Aquesta disposició no afecta les instal·lacions vinculades a la ramaderia extensiva, les quals es regulen específicament en aquest pla i en el Pla Rector d'Ús i Gestió del Parc Natural de la Serra Calderona, aprovat mitjançant el Decret 46/2006, de 31 de març, del Consell».


Còpia Permalink ELI